Ný lög um Seðlabanka Íslands , nr. 92 / 2019 , taka gildi þann 1. janúar nk. sem og lög nr. 91 / 2019 , um breytingu á ýmsum lögum vegna sameiningar Seðlabanka Íslands og Fjármálaeftirlitsins . Með þessum breytingum sameinast Seðlabanki Íslands og Fjármálaeftirlitið í eina stofnun undir nafni Seðlabanka Íslands . Markmið Seðlabankans er að stuðla að stöðugu verðlagi , fjármálastöðugleika og traustri og öruggri fjármálastarfsemi . Þá skal bankinn sinna viðfangsefnum sem samrýmast hlutverki hans sem seðlabanka , svo sem að varðveita gjaldeyrisforða og stuðla að virku og öruggu fjármálakerfi , þ.m.t. greiðslumiðlun í landinu og við útlönd . Í yfirstjórn Seðlabankans eru seðlabankastjóri og þrír varaseðlabankastjórar og leiða þeir hver um sig málefni peningastefnu , fjármálastöðugleika og fjármálaeftirlits . Seðlabankastjóri er Ásgeir Jónson , varaseðlabankastjóri fjármálaeftirlits er Unnur Gunnarsdóttir , varaseðlabankastjóri peningastefnu er Rannveig Sigurðardóttir og hefur Gunnar Jakobsson verið skipaður varaseðlabankastjóri fjármálastöðugleika frá og með 1. mars 2020 . Í sameinaðri stofnun Seðlabanka Íslands og Fjármálaeftirlitsins verða tvær nýjar nefndir sem , auk peningastefnunefndar , munu vinna að meginmarkmiðum stofnunarinnar . Fjármálaeftirlitsnefnd mun taka ákvarðanir sem faldar eru Fjármálaeftirlitinu í lögum eða stjórnvaldsfyrirmælum og verður stjórn Fjármálaeftirlitsins , sem hingað til hefur tekið meiriháttar ákvarðanir , lögð niður . Ákvarðanir um beitingu stjórntækja Seðlabankans varðandi fjármálastöðugleika verða teknar af fjármálastöðugleikanefnd . Reglulegt starf fjármálastöðugleikaráðs mun því taka breytingum og kerfisáhættunefnd , sem hefur starfað fyrir fjármálastöðugleikaráð , verður lögð niður .